Ружаны — гарадскі пасёлак у Пружанскім раёне Брэсцкай вобласці. Размешчаны ва ўзгорыстай мясцовасці на рацэ Ружанка, за 140 км ад Брэста, на скрыжаванні аўтадарог Р85 і Р44. Першае пісьмовае згадванне адносіцца да 1490 года. У 1552 годзе мястэчка належала Тышкевічам, затым Брухальскім, у 1598-м перайшло да канцлера Вялікага Княства Літоўскага Льва Сапегі, які зрабіў мястэчка асноўнай сваёй рэзідэнцыяй.